Í nóvember sl. samþykktu EYÞING , Atvinnuþróunarfélag Eyjafjarðar og Atvinnuþróunarfélag Þingeyinga sameiningu félaganna þriggja undir hatti nýrra samtaka . Þessi samtök atvinnuþróunar og sveitarfélaga á Norðurlandi eystra efna hér með til nafnasamkeppni um heiti félagsins . Íbúar á svæðinu eru hvattir til að taka þátt í samkeppninni og finna hentugt og sterkt nafn á félagið . Ekki myndi það spilla ef heitið hefði skírskotun til starfssvæðisins og / eða gæfi með einhverjum hætti til kynna samstarf sveitarfélaganna á svæðinu . Tillögum að heiti félagsins skal skilað inn fyrir kl 16:00 föstudaginn 10. janúar 2020 . Nafnasamkeppnina má nálgast hér . Hlutverk Eyþings er að vera samráðsvettvangur aðildarsveitarfélaganna og sinna hverjum þeim verkefnum sem sveitarfélögin eða löggjafinn kunna að fela þeim . Markmið samtakanna er að efla samvinnu sveitarfélaganna , gæta hagsmuna þeirra , styrkja byggð og mannlíf á starfssvæðinu öllu , atvinnulega , félagslega og menningarlega . Markmiðum sínum skulu samtökin ná m.a. með samstarfi við aðrar samstarfsstofnanir sveitarfélaga á starfssvæðinu . Þá starfa samtökin í nánum tengslum við ráðuneyti sveitarstjórnarmála , Samband íslenskra sveitarfélaga og önnur landshlutasamtök sveitarfélaga .